Sony gentænker true wireless-hovedtelefonerne

Sony Linkbuds ligner ikke alle de andre true wireless-hovedtelefoner, for japanerne har forsøgt at gøre det anderledes denne gang. Nogle mennesker bryder sig ikke om at få stoppet silikone i ørerne. Andre bryder sig ikke om følelsen af at “lukke verden ude”. Linkbuds forsøger at løse begge problemer.

I stedet for at bore sig ind i øregangen, sidder de nemlig som en form for højttaler, hængt op i det ydre øre. Linkbuds er designet med en ringformet højttalerenhed, der er åben i midten af membranen. Det giver en lydgennemstrømning, så du tydeligt kan høre, hvad der foregår omkring dig.

“Det unikke design gør, at du nemt kan høre, hvornår nogen kalder på dig eller føre en samtale med dine venner, mens du lytter til musik, lydbøger eller har onlinemøder,” skriver Sony.

Linkbuds understøtter Googles Fast Pair-funktion, der gør det nemt at forbinde hovedtelefonerne med Android-enheder. Funktionen giver desuden mulighed for hurtigt at lokalisere, hvor du har efterladt dem.

Sony Linkbuds i øret på en af Sonys modeller.

Betjenes ved at tappe i luften

Med Wide Area Tap får du “kontrol til fingerspidserne” (citat: Sony). Ved at tappe to eller tre gange foran dine ører, kan du nemlig justere afspilningen ud fra dine præferencer, helt uden at røre ved selve hovedtelefonerne.

Du kan også styre Sony Linkbuds med stemmen. Speak-to-Chat stopper musikken automatisk, når du taler. Når din samtale er slut, vil musikken automatisk starte igen. Du kan også aktivere dine foretrukne stemmeassistent ved at sige ”OK Google” eller ”Alexa”, så du kan få informationer, komme i kontakt med dine venner eller indstille påmindelser.

Linkbuds bliver tilgængelige fra februar 2022 til en vejledende udsalgspris på 1.700 kr. i farverne grå og hvid.

Sony Linkbuds deler vandene

Det pudsige design deler allerede vandene hos de anmeldere, der har fået lov til at lege med hovedtelefonerne. Hos vores kon-kolleger på recordere.dk få de 4,5 ud af 5 stjerner og et skudsmål om, at de er “super komfortable at have på”. Til gengæld mangler bassen lidt.

John G. fra MereMobil er ikke så begejstret. Han skriver at Sony Linkbuds er “det underligste headset, du ikke skal købe”. Han finder det svært at indstille lyden optimalt og synes generelt, at lyden mangler power.

Sony gentænker true wireless-hovedtelefonerne